**Tokelaus administrator** er en nyzealandsk tjenestemann som har øverste administrative ansvar for New Zealand i det avhengige området Tokelau. Stillingen innehas av en tjenestemann i New Zealands utenriksdepartement med tjenestested Wellington.

Bakgrunn
--------

New Zealand overtok forvaltningen av Tokelau i 1926 og New Zealands generalguvernør fikk ansvar for øyene. Generalguvernøren delegerte dette ansvaret til den nyzealandske høykommissæren i Vest-Samoa, med sete i Apia.

Da Samoa fikk selvstendighet i 1962, ble stillingen som administrator skilt fra embetet som nyzealandsk høykommissær (tilsvarende ambassadør) i Samoa. Administratoren fortsatte imidlertid sitt arbeid fra Apia. Tokelau ble i 1972 overført til departementet for maori- og øysaker og statsråden overtok rollen som administrator. To år senere, i 1974, ble ansvaret for Tokelau flyttet til utenriksdepartementet og ansvaret som administrator ble gitt til utenriksministeren. I praksis ble arbeidet med tokelauiske saker utført av en offisiell sekretær basert i Apia. Ingen administrator har noen gang hatt fast tilhold i Tokelau.

I 2017 gikk David Nicholson av som administrator etter krav fra den tokelauiske regjeringen som reagerte på hans dobbeltrolle som administrator og nyzealandsk høykommissær i Samoa med tjenestested Apia. New Zealands utenriksminister Brook Barrington overtok da administratorens fullmakter inntil en ny administrator ble utnevnt. Jonathan Kings, som også tidligere har fylt stillingen, ble så utnevnt til administrator i august 2017.

Administratorens fullmakter er redusert som følge av innføring av indre selvstyre i Tokelau. I 1994 ble administratorens fullmakter delegert til Fono Fakamua, Tokelaus folkevalgte forsamling, og til Fono mo te Malo Fakaauau, regjeringsrådet. Delegasjonen ble i 2004 trukket tilbake og i stedet ble administratorens myndighet delegert til de tre landsbyrådene, som så igjen delegerte myndighet til Fono Fakamua og regjeringen. Som følge av økende selvstyre har administratoren lite gjenværende myndighet og få oppgaver.

Rolle
-----

Administratoren samordner New Zealands politikk og aktiviteter når det gjelder Tokelau og yter støtte til selvstyremyndighetene. Det er også administratorens oppgave å ivareta forbindelsen med FNs spesialkomité for avkolonisering, som har Tokelau på sin liste over områder med rett til å utøve selvbestemmelse.

Liste over administratorer
--------------------------

Disse har vært administratorer:

* George Spafford Richardson, 1926–1928
* Stephen Shepherd Allen, 1928–1931
* Herbert Ernest Hart, 1931–1935
* Clarke Turnbull, 1935–1946
* Francis William Voelcker, 1946–1949
* Guy Richardson Powles, 1949–1960
* John Bird Wright, 1960–1965
* Owston Paul Gabites, 1965–1968
* Richard Basil Taylor, 1968–1971
* Duncan MacIntyre, 1971–1972
* Matiu Rata, 1972–1973
* William Gray Thorp, 1973–1975
* Frank Henry Corner, 1975–1984
* Harold Huyton Francis, 1984–1988
* Neil Douglas Walter, 1988–1990
* Graham Keith Ansell, 1990–1992
* Brian William Peter Absolum, 1992–1993
* Lindsay Johnstone Watt, 1993–2003
* Neil Douglas Walter, 2003–2006
* David Bruce Payton, 2006–2009
* John Allen, 2009–2011
* Jonathan Kings, 2011–2015
* Linda Te Puni, 2015–2016
* David Nicholson, 2016–2017
* Brook Barrington, 2017
* Jonathan Kings, 2017–2018
* Ross Ardern 2018–

Referanser
----------

1. ↑  Hooper, Antony: «Tokelau: a Sort of 'Self-governing' Sort of 'Colony'», *The Journal of Pacific History*, bd. 43, nr. 3, 2008, s. 331.
2. ↑  Angelo, Tony og Talei Pasikale: *Tokelau. A history of government. The constitutional history and legal development of Tokelau*, Council for the Ongoing Government of Tokelau, 2008, s. 23.
3. ↑  Angelo og Pasikale, 2008, s. 24.
4. ↑  Hooper, 2008, s. 337.
5. ↑  «Tokelau forces exit of NZ administrator», *Radio New Zealand International, 8. august 2017. Lest 17. august 2017.*
6. ↑  «NZ appoints new Tokelau administrator». *Radio New Zealand* **(engelsk)**. 30. august 2017. Besøkt 30. august 2017.
7. ↑  Hooper, 2008, s. 333.
8. ↑  Angelo og Pasikale, 2008, s. 26.
9. ↑  Hooper, 2008, s. 335.
10. ↑  Angelo og Pasikale, 2008, s. 29.
11. ↑  «New Zealand and Tokelau» Arkivert 14. mai 2014 hos Wayback Machine. Ministry of Foreign Affairs and Trade.
12. ↑  «List of Administrators of the Tokelau Islands» Arkivert 9. november 2007 hos Wayback Machine. Ministry of Foreign Affairs and Trade.